Okresná prokuratúra Dunajská Streda 
Nám. sv. Štefana 1, 929 21 Dunajská Streda 1

Sp. zn. : 2 Pv 586/14/2201	Dunajská Streda, 29.10.2014
EEČ : 2-16-321-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Dunajská Streda
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
v období od 1. mája 2012 až doposiaľ, vrátane mesiaca august 2014, v mieste  svojho trvalého bydliska vo XXXXX a všade tam, kde sa v tomto období zdržiaval, zanedbával plnenie vyživovacej povinnosti voči svojmu synovi XXXXX hoci z ust. § 62 a nasl. Zákona o rodine mu vyplýva povinnosť prispievať na jeho výživu a rozsudkom Okresného súdu Dunajská Streda č. k. XXXXX zo dňa 18.10.2006, s právoplatnosťou od 16.11.2006 mu bolo stanovené prispievať na jeho výživu čiastkou 66,38 eur mesačne, vždy vopred, najneskôr do 15-tého dňa v mesiaci k rukám matky dieťaťa oprávnenej XXXXX, čím za horeuvedené obdobie mu z titulu výživného vznikla podlžnosť celkom 435,88 eur k jej rukám,

lebo zanikla trestnosť činu

Odôvodnenie:
Poverený príslušník Obvodného oddelenia Dunajská Streda PZ uznesením pod č.: XXXXX z 22.8.2014 podľa § 206 ods. 1 Trestného poriadku vzniesol obvinenie XXXXX pre prečin zanedbania povinnej výživy podľa § 207 ods. 1 Trestného zákona, ktorý sa mal stať na tom skutkovom základe ako je uvedené vo výrokovej časti tohto uznesenia. 

	V priebehu vyšetrovania z výsluchu poškodenej XXXXX vyplynulo, že obvinený si neplnil svoju vyživovaciu povinnosť voči svojmu maloletému synovi za obdobie od 1.5.2012 do 20.10.2014. Vo svojej výpovedi z 16.10.2014 (č.l. 11) uviedla, že obvinený jej uhradil výživné a to v celom rozsahu vo výške 432,26,- Eur a už nemá žiadnu zaostalosť na výživnom. 
Obvinený sa k skutku v plnom rozsahu priznal a svoje konanie oľutoval. V mesiaci október 2014 zaplatil zaostalé výživné, čím si zameškané výživné v plnej výške vyrovnal. Jeho konanie nemalo trvalo nepriaznivé následky. 

Podľa § 207 ods. 1 Trestného zákona kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného, potrestá sa odňatím slobody až na dva roky.

Podľa § 86 písm. a) Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
 
	S poukazom na uvedené skutočnosti obvinený svojím konaním naplnil zákonné znaky účinnej ľútosti pri prečine zanedbania povinnej výživy v zmysle § 86 písm. a) Trestného zákona. 
   
	Z vyššie uvedených dôvodov som preto rozhodla tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť,  ktorú je možné podať do 3 
                   dní od jeho doručenia na Krajskú prokuratúru v Trnave cestou označenej 
                   prokuratúry. Sťažnosť má odkladný účinok.  

JUDr. Zuzana Kapraľová
prokurátorka